作者:葛長庚
標題:沁園春
內容:黃鶴樓前，吹笛之時，先生朗吟。想劍光飛過，朝遊南嶽，墨籃放下，夜醉東鄰。鐺煮山川，粟藏世界，有明月清風知此音。呵呵笑，笑釀成白酒，散盡黃金。知音。自有相尋。休踏破葫蘆折斷琴。唱白蘋紅蓼，廬山日暮，西風黃葉，渭水秋深。三入岳陽，再遊湓浦，自一去優遊直至今。桃源路，盡不妨來往，時共登臨。